Boosdoeners het vanoggend net voor sesuur 'n brand op 'n leë erf in Bettysbaai gestig. Net die wakker oë van 'n buurtwagter en die vinnige optrede van Bettysbaai se vrywillige brandweer, CapeNature en die munisipale brandweer het 'n ramp voorkom.
Die vinnige en doeltreffende optrede van al die betrokkenes en ook die feit dat die plantegroei op die brandende erf inheems was, nie hoog was nie en dus nie 'n hoë brandlading verteenwoordig het nie, het meegebring dat die brand binne 'n halfuur doodgespuit is.
Dit is blykbaar die soveelste opsetlik gestigte brand in Bettysbaai in die afgelope week. Inwoners moet asseblief hul oë oophou en sorg dat hulle 'n lys met noodnommers byderhand het.